जिस समय महर्षि मैत्रेय इस प्रकार कह रहे थे, उस समय दुर्योधन मुस्कराकर पैर से जमीन कुरेदने और अपनी जाँघ पर हाथ से ताल ठोंकने लगा। दुर्योधन की यह उद्दण्डता देखकर मैत्रेय जी ने जलस्पर्श करके दुरात्मा दुर्योधन को शाप दिया- ‘मूर्ख दुर्योधन! तू मेरा तिरस्कार करता है और मेरी बात नहीं मानता, तेरे इस द्रोह के कारण कौरवों और पाण्डवों में घोर युद्ध होगा। उसमें भीमसेन गदा की चोट से तेरी जाँघ तोड़ डालेंगे।’ मैत्रेय जी के ऐसा कहने पर धृतराष्ट्र उनके चरणों में गिरकर अनुनय-विनय करने लगे कि ऐसी कृपा कीजिए, जिससे दुर्योधन को शाप ना लगे। तब मैत्रेय जी ने कहा- ‘राजन्! यदि तुम्हारा पुत्र पाण्डवों से मेल कर लेगा, तब तो मेरा शाप नहीं लगेगा, नहीं तो अवश्य लगेगा।’ ऐसा कहकर मैत्रेय जी ने वहाँ से प्रस्थान किया। दुर्योधन भी उदास मुँह से वहाँ से चला गया।